3 sterf in N4-botsing | Maroela Media
Drie mense is vroeg vanoggend in ŉ ongeluk op die N4 tussen Middelburg en Witbank (Emalahleni) in Mpumalanga dood.
Moeti Mmusi, woordvoerder van die provinsiale departement van gemeenskapsveiligheid, het gesê drie voertuie was betrokke in die botsing wat omstreeks 01:00 plaasgevind het.
Volgens Mmusi het die bestuurder van ŉ motor vermoedelik beheer verloor waarna die voertuig van die pad gegaan en reg van voor teen ŉ aankomende bakkie gebots het. Die motor het in die proses ook teen ŉ vragmotor gebots.
Die bestuurder asook ŉ passasier van die motor het in die voorval gesterf. ŉ Passasier van die bakkie het ook in die voorval omgekom.
Mmusi verduidelik daar was saam met die bestuurder altesaam sewe insittendes in die bakkie toe dit teen die motor bots. Vyf van die ander passasiers is ernstig in die voorval beseer. Een van die insittendes asook die bestuurder van die vragmotor is ongedeerd.
Die beseerdes is almal na Witbank-hospitaal gehaas vir verdere mediese behandeling, het Mmusi gesê.
ŉ Ondersoek na die presiese omstandighede rakende die botsing is van stapel gestuur.